b'\n_START_ARTICLE_\nKari Kairamo\n_START_PARAGRAPH_\nKari Antero Oswald Kairamo (31. joulukuuta 1932 Helsinki \xe2\x80\x93 11. joulukuuta 1988 Espoo) oli Nokian p\xc3\xa4\xc3\xa4johtaja ja vuorineuvos. H\xc3\xa4n oli koulutukseltaan diplomi-insin\xc3\xb6\xc3\xb6ri. Nokian toimitusjohtaja h\xc3\xa4n oli vuodesta 1974 ja p\xc3\xa4\xc3\xa4johtaja 1977\xe2\x80\x931988. Kairamon aikana Nokia laajeni Euroopassa ja panosti huipputekniikkaan.\n_START_SECTION_\nVarhaisvuodet\n_START_PARAGRAPH_\nKari Kairamo vietti lapsuutensa Kotkan l\xc3\xa4hettyvill\xc3\xa4. H\xc3\xa4nen sukuunsa kuului useita merkitt\xc3\xa4vi\xc3\xa4 suomalaisvaikuttajia, kuten isois\xc3\xa4n is\xc3\xa4 Alfred Kihlman. H\xc3\xa4nen isois\xc3\xa4ns\xc3\xa4 oli johtohenkil\xc3\xb6 paperiteollisuudessa, vuorineuvos Oswald Kairamo samoin kuin h\xc3\xa4nen is\xc3\xa4ns\xc3\xa4 vuorineuvos Aulis O. Kairamo._NEWLINE_Kari Kairamon veli oli arkkitehti Erkki Kairamo._NEWLINE_Kairamo suoritti ylioppilastutkinnon Oulun lyseossa vuonna 1951. Sen j\xc3\xa4lkeen opiskeli Teknillisess\xc3\xa4 korkeakoulussa puunjalostustekniikkaa 1950-luvulla. H\xc3\xa4nen opiskeluaikansa ven\xc3\xa4hti poikkeuksellisen pitk\xc3\xa4ksi, kun h\xc3\xa4n harjoitti aktiivista opiskeluel\xc3\xa4m\xc3\xa4\xc3\xa4. H\xc3\xa4n oli mukana muun muassa polyteknikkojen kvartetissa._NEWLINE_Kari Kairamon vaimo Arja o.s. Sohlberg oli nuoruudessaan tunnettu konserttipianisti.\n_START_SECTION_\nUra\n_START_PARAGRAPH_\nKairamo ty\xc3\xb6skenteli valmistumisensa j\xc3\xa4lkeen muun muassa Rosenlewill\xc3\xa4 Porissa, Metex-nimisess\xc3\xa4 suomalaisen teollisuuden myyntiyhti\xc3\xb6ss\xc3\xa4 Etel\xc3\xa4-Amerikassa sek\xc3\xa4 New Yorkissa myym\xc3\xa4ss\xc3\xa4 Ahlstr\xc3\xb6min, Tampellan ja W\xc3\xa4rtsil\xc3\xa4n paperikoneita. Vuonna 1967 h\xc3\xa4n pestautui juuri fuusioiden kautta muodostuneeseen monialayritykseen, Nokia Oy:\xc3\xb6\xc3\xb6n kansainv\xc3\xa4listen asioiden johtajaksi._NEWLINE_Vuonna 1974 Kairamo valittiin Nokian toimitusjohtajaksi vuorineuvos Bj\xc3\xb6rn Westerlundin j\xc3\xa4\xc3\xa4ty\xc3\xa4 el\xc3\xa4kkeelle. Jo tuolloin Kairamo oli osoittanut poikkeuksellisen kovan ty\xc3\xb6tehonsa ja kyvykkyytens\xc3\xa4 solmia verkostoja milloin mihinkin maailman kolkkaan. My\xc3\xb6hemmin h\xc3\xa4n eteni konsernin p\xc3\xa4\xc3\xa4johtajaksi ja hallituksen puheenjohtajaksi._NEWLINE_Kairamon aikana Nokia kasvoi ja muuttui enn\xc3\xa4tystahtia. H\xc3\xa4n loi yhti\xc3\xb6\xc3\xb6n aivan uudenlaisen yrityskulttuurin ja pohjan sille mit\xc3\xa4 Nokia 2000-luvun alussa oli. Kairamo oli aktiivinen my\xc3\xb6s Nokian ulkopuolella; h\xc3\xa4n toimi Teollisuuden keskusliiton (nyk. Elinkeinoel\xc3\xa4m\xc3\xa4n keskusliitto) hallituksen puheenjohtajana 1980-luvulla. H\xc3\xa4n piti hyv\xc3\xa4t suhteet Neuvostoliittoon, tiedostaen kuitenkin ett\xc3\xa4 tulevaisuudessa Nokian on laajennuttava l\xc3\xa4nteen. Kairamon johdolla Nokia tuli tunnetuksi aktiivisena yritysostajana. Kairamo vaikutti keskeisesti tapahtumaketjuun jonka seurauksena Nokia muuttui elektroniikkaa, kaapeleita, kulutuspaperia ja kumisaappaita valmistavasta monialayhti\xc3\xb6st\xc3\xa4 tietoliikenneyhti\xc3\xb6ksi. Kairamo antoi suomalaisille uuden k\xc3\xa4sitteen p\xc3\xa4ivitt\xc3\xa4iseen kielenk\xc3\xa4ytt\xc3\xb6\xc3\xb6n: k\xc3\xa4nnykk\xc3\xa4._NEWLINE_Monen yll\xc3\xa4tykseksi presidentti Mauno Koivisto my\xc3\xb6nsi miltei heti virkakautensa alettua Kairamolle vuorineuvoksen arvonimen 4. kes\xc3\xa4kuuta 1982. Vuoden 1982 presidentinvaalien alla Kairamo oli tukenut n\xc3\xa4ytt\xc3\xa4v\xc3\xa4sti Ahti Karjalaisen presidenttiehdokkuutta ja siten vastustanut Koiviston valintaa.\n_START_SECTION_\nSairastuminen ja kuolema\n_START_PARAGRAPH_\nKari Kairamo sairastui jo varhain maanis-depressiivisyyteen. Sairaudesta oli paljon merkkej\xc3\xa4 jo 1960-luvulta, mutta Nokian p\xc3\xa4\xc3\xa4johtaja ei halunnut hakeutua sairaalahoitoon. Nokian tilanteen k\xc3\xa4yty\xc3\xa4 vaikeaksi h\xc3\xa4n teki itsemurhan kotonaan Espoossa 11. joulukuuta 1988. H\xc3\xa4n j\xc3\xa4tti j\xc3\xa4lkeens\xc3\xa4 kuolinviestin, jonka allekirjoituksena oli "Sairas". Kairamon kuolema oli tapahtunut lauantai-iltana, mutta Nokia tiedotti asiasta vasta maanantaina puoliltap\xc3\xa4ivin. Kairamon j\xc3\xa4lkeen Nokian johtoon nousi Simo Vuorilehto.'